**ANUNȚ**

**privind declanșarea procedurii de selecție pentru seminarul ”The EU Preliminary Ruling Procedure”, inclus în calendarul EJTN 2022, 19-20 octombrie 2022, Luxemburg**

Școala Națională de Grefieri are plăcerea de a vă informa cu privire la declanșarea procedurilor de selecție pentru participarea **la seminarul ”The EU Preliminary Ruling Procedure”,** inclus în calendarul Rețelei Europene de Formare Judiciară, ce se va desfășura în perioada **19-20 octombrie 2022 la Luxemburg,** deschis inclusiv grefierilor de instanțe cu atribuții în materie civilă și administrativă.

**FORMAT**

Seminarul este planificat a se efectua în format **face to face.**

**LIMBA ÎN CARE SE DESFĂȘOARĂ**

Seminarul se desfășoară în **limba engleză.**

**MODALITATEA DE ÎNSCRIERE**

Înscrierea se realizează exclusiv online, prin completarea formularului de înscriere, ce poate fi accesat pe linkul

<https://docs.google.com/forms/d/193jnL8d9ZA9LkXdANUOa2qygcWOrmJkEBdqzjJ16x4s/edit>

și încărcarea documentelor menționate în acesta (inclusiv CV).

**TERMEN DE ÎNSCRIERE**

Termenul-limită pentru transmiterea documentelor de candidatură este **13 iulie 2022.**

**CRITERII DE SELECŢIE**

- relevanţa programului pentru activitatea profesională a candidatului/specializarea cerută pentru seminar;

- neparticiparea recentă la alte forme de pregătire internaţională ori la seminare cu aceeași temă organizate anterior;

- posibilitatea şi disponibilitatea candidaților de a disemina informaţiile la care vor avea acces prin participarea la programul de pregătire.

- fiecare criteriu de selecţie va fi analizat corelativ cu condiţia cunoaşterii temeinice a limbii străine în care se desfășoară activitatea de formare, atestată, în principal, prin documente oficiale depuse de candidat. În măsura în care criteriile sus-menționate nu vor fi suficiente pentru departajarea candidaților, la stabilirea listei finale urmează a fi acordată prioritate candidaților care își desfășoară activitatea la instanțe/unități de parchet mai înalte în grad și /sau cu vechime mai mare în profesie.

Având în vedere că din numărul total de locuri (39) grefierilor li s-a alocat un procent de 15%, selecția finală va fi efectuată de Secretariatul EJTN.

**FINANŢARE**

EJTN rambursează participanților costurile de transport (în limita a 400 Euro) şi acordă diurnă pentru acoperirea costurilor aferente cazării și meselor. Conform regulilor financiare ale EJTN, diurnele vor fi acordate pentru fiecare din zilele seminarului şi pentru noaptea de dinaintea seminarului (dacă se justifică – de exemplu, pentru activitățile care, potrivit agendei, încep înainte de ora 10:00 am). Pentru ultima zi a seminarului se acordă 50% din cuantumul diurnei, aceeași regulă aplicându-se şi seminariilor cu durata de 1 zi. O diurnă completă poate fi plătită pentru ultima zi a seminarului dacă participantul demonstrează că nu există un mijloc de transport disponibil pentru retur în acea zi. În situația în care organizatorii acoperă costurile aferente meselor și pauzelor de cafea sau orice alte cheltuieli sunt plătite sau oferite de organizatori, diurna se reduce în mod corespunzător. Costul total eligibil pentru transportul dus-întors este de maxim 400 €. Prin depunerea documentelor de candidatură, candidații acceptă că, în ipoteza selectării în vederea participării, acesta se va face exclusiv în condițiile financiare aprobate la nivelul EJTN.

**NOTĂ**

În măsura în care vor interveni modificări cu privire la formatul activităților (transformarea în webinare), informațiile vor fi actualizate pe website-ul SNG, pe care vă adresăm rugămintea de a-l consulta cu regularitate.

Grefierii selectaţi la activități organizate în format „față în față” vor iniția demersurile necesare în vederea organizării deplasării (achiziționarea biletelor de transport, rezervarea hotelului etc.) numai după primirea invitației oficiale din partea organizatorilor, cu respectarea condițiilor administrative și financiare specificate în documentele anexate corespondenței.

În termen de 15 zile de la finalizarea programului persoanele selectate pot transmite SNG un raport privind activităţile desfăşurate în cadrul programului de formare, problemele de drept dezbătute, soluţiile relevate precum şi orice alte informaţii relevante.

**PERSOANA DE CONTACT**

Pentru eventuale lămuriri, vă puteți adresa dnei procuror CLAUDIA ROȘU, Departamentul Relații Internaționale, la adresa de e-mail [claudia.rosu@grefieri.ro](mailto:claudia.rosu@grefieri.ro) .